ang pulutong ay binabaka ng mga taong nangagkakanlong sa mga batong nasa kaitaasan. ang kabo, lipos kagalitan, ay tumuro sa dako ng kumpol ng mga baliti, at sumigaw nang: fuego! ang mga huli ay nangapaluhod, na puno ng sindak. sa dahilang hindi maitaas ang mga kamay, ay nangagmamakaawang humahalik sa lupa at iniuuna ang ulo: may tumutukoy sa kanilang mga anak, may sa kaniyang ina na wala nang mag aampon; ang isay nangangako ng salapi, binabanggit ng isa ang ngalan ng dios, ngunit ang bunganga ng mga baril ay nakababa na at isang kakilakilabot na putok ang nagpapipi sa kanila. sinimulan na ang pakikipagputukan sa mga nasa sa itaas na untiunting linaganapan ng aso. dahil sa asong ito at sa kadalangan ng putok ay marahil hindi hihigit sa tatlo ang baril ng mga hindi nakikitang kalaban. samantala naman ay sumasagupa at nagpapaputok ang mga sundalo, nangagkakanlong sa mga puno ng kahoy, humihiga at nagpupumilit na makapaitaas.